Landdros gevonnis ná reusebedrag omkoopgeldArgieffoto Die vonnis van Matobela Johannes Kgomo (58), ŉ voormalige landdros, ná hy ŉ reusebedrag omkoopgeld van ŉ beskuldigde aanvaar het, is deur die Valke verwelkom. Brig. Hangwani Mulaudzi, woordvoerder van die Valke, het gesê Kgomo het in Randburg gepraktiseer toe hy in Desember 2015 in hegtenis geneem is. “Hy het omkoopgeld van R1,2 miljoen by ŉ man wat na Botswana uitgelewer sou word om daar tereg te staan op aanklagte van bedrog geëis. Hy het belowe om die man by te staan en nie uit te lewer nie mits hy die omkoopgeld betaal.” Volgens Mulaudzi het die man byna R90 000 bymekaargemaak en aan Kgomo betaal as eerste paaiement. Reëlings is toe getref vir die res van die betalings. “Die man het die Valke genader en Kgomo is vasgetrek net ná hy nog R150 000 van die man aanvaar het tydens ŉ lokval van die Valke,” het Mulaudzi gesê. Kgomo is Vrydag in die Johannesburgse landdroshof gevonnis tot 30 jaar tronkstraf: 15 jaar vir die eerste aanklag van korrupsie wat verband hou met die R90 000 en 15 jaar vir die tweede betaling. Die vonnisse sal gelyklopend uitgedien word. Hy sal dus 15 jaar effektiewe tronkstraf uitdien. Sy aansoek om verlof tot appel op die uitspraak en vonnis is van die hand gewys.